Morten Bødskov (S), 2025-12-02:
Tak for det, formand.
Og tak for ordet.
SF vil med beslutningsforslag B 3 have regeringen til at fremsætte et lovforslag i indeværende folketingsår med en håndfuld initiativer, der skal forbedre udsatte borgeres retssikkerhed.
Først og fremmest vil jeg gerne understrege, at det ikke er et spørgsmål om, om der er et problem eller ikke er et problem – der er et problem her.
Vi skal ikke acceptere, at forbrugere, særligt de mest sårbare grupper i vores samfund, bliver kimet ned af pågående telefonsælgere.
Vi skal ikke risikere, at de kommer til at hænge på dyre aftaler, som de slet ikke har ønsket at indgå, fordi de har svært ved at sige fra eller gennemskue, hvad det egentlig er, de siger ja til.
Vi kender sagerne.
Det handler om ældre med demens og mennesker med udviklingshandicap eller hjerneskade.
Vi taler om nogle af de mennesker i vores samfund, som vi jo faktisk bør passe allermest på.
Regeringen støtter derfor intentionerne i beslutningsforslaget her.
Retssikkerheden for vores mest udsatte og sårbare borgere skal være i top.
Men vi støtter ikke selve forslaget, som det ligger her, og lad mig prøve at argumentere for, hvorfor vi ikke gør det.
F.eks. er der nu helt nye regler på vej om telefonsalg af el.
Netop her har vi set virksomheder bruge decideret ufine metoder.
Derfor foreslår vi med et nyt forslag på området her at styrke forbrugerbeskyttelsen på detailmarkedet for el.
Konkret foreslår vi, at en telefonisk aftale om elkøb først er bindende for forbrugeren, når forbrugeren har godkendt med sin fysiske underskrift eller med MitID.
Det er nye og væsentligt strengere krav, og det er det, der skal til.
Jeg vil også gerne benytte lejligheden her til at nævne den såkaldte Hus Forbi-aftale.
Den aftale indgik vi tidligere i år med Danske Bank i øvrigt og et bredt flertal af Folketingets partier.
Aftalen betyder, at vores mest udsatte også i fremtiden kan sælge Hus Forbi, selv når betalingen er digital, f.eks. på MobilePay.
Vi arbejder også tæt sammen med teleindustrien, Ældre Sagen, Finans Danmark og Forbrugerrådet Tænk i kampen mod digital svindel, og her sker der også noget.
I 2023 sænkede vi grænsen for straksoverførsler til 50.000 kr.; i 2024 fulgte vi op med yderligere tre initiativer på området, bl.a. for at bekæmpe brugen af falske telefonopkald og sms'er.
Det er svindel, der jo i høj grad rammer vores ældre og vores udsatte borgere.
Nej, det gør det ikke, og derfor kan jeg også oplyse, at vi nu er ved at undersøge mulighederne for at styrke forbrugerbeskyttelsen ved telefonsalg, for der er ikke nogen grund til at skjule, at det her er en alvorlig problemstilling, og som sagt er jeg helt på linje med SF, med hensyn til at vi skal beskytte de mest udsatte grupper i vores samfund bedre.
Derfor er det også vigtigt, at vi får området undersøgt ordentligt, så vi får sikkerhed for, at vi så at sige stiller på de rigtige knapper, og at vi også sætter rigtigt ind der, hvor problemerne rent faktisk er.
Det er baggrunden for, at regeringen ikke kan støtte det specifikke beslutningsforslag her.
Der er gang i en hel række ting.
Vi er i gang med at undersøge området, og vi vender selvfølgelig tilbage, når den undersøgelse er klar.
Så vi kan ikke støtte beslutningsforslaget.
Tak for ordet, formand.